Blinde meisie (7) vertel hoe sy fliekkarakters sien | Maroela Media
Emily vertel hoe die karakters van haar gunstelingfliek vir haar lyk al is sy blind. Foto: Skermskoot uit die video.
“Elkeen het ŉ gunstelingfliek. Dit sluit agt miljoen Amerikaners met siggestremdhede in,” lui die woorde in die advertensie.
Dié advertensie het ten doel om die organisasies Comcast en Xfinity se klankgids vir blinde TV-kykers te adverteer. Die gids vergemaklik dit vir hulle om TV te kyk deur hulle met ŉ stem te begelei met inligting oor onder meer programtitels, watter televisiekanaal besoek word en wanneer programme wys.
Die sewe jaar oue blinde meisie, Emily, sê blinde mense het ŉ heel ander aanslag tot televisie kyk as mense met normale sig. “Alle beelde word gebou rondom geheue, gehoor, gevoel, reuk, klank of smaak. Omdat ek net die TV kan hoor en nie sien nie, kan ek die fynste geluide hoor.”
Sy beskryf die karakters uit The Wizard of Oz heel anders as dié waaraan kykers gewoond is. Die karakters in die advertensie word deur ŉ groep stelontwerpers, kunstenaars en vervaardigers geskep en presies uitgebeeld soos Emily haar dit indink. “In my fliek het Tin Man ŉ groottoon so groot soos ŉ huis. Die leeu is so klein soos ŉ speelding en het gewebde eendpote.”
Tom Wlodkowski, visepresident van Comcast, sê die klankgids kan ŉ heel ander wêreld vir mense met siggestremdheid ontsluit. “Dit is ŉ geleentheid vir siggestremde mense wat mal is oor flieks en televisie wat nie voorheen die volle glorie daarvan kon geniet het nie. Dit maak dit baie toegankliker as voorheen.”
Kyk die advertensie hier onder.